Hlina, Alojz, poslanec NR SR (2024-02-13):
Ďakujem veľmi pekne, vážený pán predsedajúci, vážený pán minister, dovoľte mi k tomu vystúpiť. Taká zvláštna chvíľa, aj s... neviete, je pätnásť hodín, pol štvrtej, je pol štvrtej. Ešte neviete, čo idete robiť, ja vám to teraz poviem a o sedemnástej za to zahlasujete. Nie sú tu kamery, je tu jedna kamera, ale to je, prechádza bez záujmu poslancov, bez záujmu médií. Viete, čo idete robiť? Idete schvaľovať atómovú elektráreň. Teraz nekecám, ja vám to vysvetlím. Idete schvaľovať atómovú elektráreň zvláštnym spôsobom za zvláštnych podmienok, nevedeli ste o tom hodinu a pol len preto, že Ondrej na to upozornil Dostál, pretože som si to ja prečítal, to o tom budete vedieť, a o piatej idete za to zahlasovať. Inde, keď sa robí nejaké stavebné konanie, že niekde, bude niekde atómová elektráreň, viete, čo sa deje v iných krajinách? My sme tu normálne jak stádo volov, prepáčte za ten výraz. Tak s nami jednajú. Už viem, prečo to potrebovali tak urobiť, aby si nikto tu spoločnú správu nepozrel. A ja som si ju pozrel. Skúsim to, pochopiteľne, vysvetliť, že čo tam robia. A mal som enormne krátky čas. Asi to bol zámer. (Reakcia navrhovateľa.) To nepotrebujem. Pozrite sa, enormne krátky čas na enormne dôležitú problematiku. Do starej päťdesiatky pchajú, v tej neviem koľkobodovej spoločnej správe je asi 10-15 bodov, ktoré sa týkajú jadrových zariadení, jadrových stavieb. Zaujímavé, nie? Vždycky sa hovorí cui bono, cui prodest, prečo čo, niečo robia. Prečo sa to tam dáva? Viete, neprišlo to v tej päťdesiatke, ktorá sa mení kvôli tomu, že ešte rok bude platiť, ktorá bola niekde dlhšie. Prišlo to v pozmeňováku, ktorý, som sa teraz dozvedel, že včera o devätnástej sa zjavil členom výboru, výboru a mne ako nečlenovi výboru, som si ho musel ísť vypýtať na organizačné, aby mi ho vytlačili, a dočítal som si, keď som si to zbežne pozrel, že naozaj tam upravujete problematiku jadrových zariadení v inom rytme, iným spôsobom, ako sa to robilo doteraz. A dokonca ešte definujete, že to, čo teraz schválime, aj po prijatí nového zákona bude platiť a dlho platiť a všetko sa dokončí podľa toho, čo teraz o piatej, za čo zahlasujete. Nemáte pocit, že by sme o tak vážnej problematike ako stavebné konanie jadrových elektrárni mali tak trošku ako keby a ako aspoň trošku viacej rozprávať? Či naozaj to je nič? To je garáž? To je búdka pre psa? Nemáte pocit, že nehrajú s vami fér? Za čo nás máte, prepánakráľa, za čo vás majú, to mi je jedno, lebo vy ste tu také jak tašky. Nosíte, stojíte, čumíte, nerozumiete, ale hlasujete. Prepáčte mi za ten výraz, ale ja som hrdý opozičný poslanec. Zo mňa somára nerobte! Prečo mi predkladáte správu, ktorá v pätnástich bodoch upravuje problematiku, vnáša úplne nový vstup do toho, ako sa povoľujú atómové elektrárne? Prečo to vkladáte, 13 minút o tom rokujete na výbore a za štyri hodiny o tom chcete rokovať, kde takáto problematika sa v civilizovanom svete viete, ako rieši? Viete ako? Úplne ináč. Kopu mladých ľudí... viete, povoliť jadrovú elektráreň nie je sranda, ale na Slovensku je všetko možné. Nezaujíma vás to ani trocha, nemáte z toho taký blbý pocit, že prečo je to tak? Prečo sa tam zjavil bod, viete, že to nie je, že to tam bolo a teraz to menia alebo upravujú, jak by povedal pán Gašpar, že hej, že teda cizelujeme text, gramatická úprava. Nám tu prišla päťdesiatka zmenená, a oni neupravujú v tej zmenenej, ktorú sme tu mali, oni dávajú nový bod. Úplne nový bod. Doteraz sa o tom vôbec nerozprávalo, teraz tam vkladajú nový bod. Nový bod, ktorý hovorí o tom, že ako sa upravuje povoľovanie jadrových stavieb. To odôvodnenie vám prečítam, že dokonca že upravuje sa osobitná možnosť vydania rozhodnutia o umiestnení stavieb jadrového zariadenia a stavieb súvisiacich s jadrovým zariadením takzvaným obálkovým prístupom. Aký je obálkový prístup? Vie niekto, prosím vás z vás, aký je obálkový prístup? Ja neviem. A idem za to a ideme za to hlasovať? Kolegovia, poslanci SMER-u, HLAS-u, SNS, viete, aký je obálkový prístup? Takzvaným obálkovým prístupom bez presného architektonického usporiadania objektu a konkrétnej technológie so stanovením limitných hodnôt. Viete, my neupravujeme niečo, čo tam bolo. Toto vkladáme aj do starej päťdesiatky úplne nové ustanovenie, úplne rozširujeme paragraf... zabudol som si okuliare, ale toľko ešte hádam vidím, do 39a vkladáme úplne nový paragraf, on mal päť odsekov, my vkladáme šiesty odsek, úplne... (poslanec Dostál priniesol rečníkovi okuliare), ďakujem, úplne nového znenia, ktorý upravuje, že ako sa idú schvaľovať tie stavby a obálkovým spôsobom. Bez určenia rozloženia stavieb. Nemáte pocit, že by sme o tom mali nejako že pot... k tomu potrebovať nejaké vysvetlenie? Či nie, nič, nič, nič vôbec? Pán spravodajca, vy viete, aký je obálkový spôsob schvaľovania jadrových zariadení? Viete? Neviete, čo? Čo dávajú tam, porno alebo čo tam pozeráte, prosím vás? Viete, toto je neskutočné, čo sa tu deje v tejto krajine, ja tomu normálne nerozumiem, takto nás máte? Preboha, za čo nás máte? Ľudia, počúvajte dobre, počúvajte dobre, v parlamente schvaľujú jadrovú elektráreň a nemajú vám tu, nemajú vám tú silu povedať, že ako to idú robiť. Obálkovým spôsobom to idú robiť. Ešte hodinu tu predtým nevedeli, teraz to už vedia, za hodinu idú za to zahlasovať. Sa nehanbíte ani trochu?! Nechcete sa pýtať, pán minister, čo to tam robí, čo tam robí tá sedemnástka, čo bod, bod 17 sa vkladá, ešte za tú šestnástku sa vkladá aj sedemnástka, ktorá už v dikcii, ktorá bola, mení ustanovenie, že vnáša nový pojem, že jadrové zariadenia, rozhodnutie majú platnosť päť rokov. Doteraz tam nebolo nič a teraz to rozhodnutie bude mať platnosť päť rokov. Čiže všetko, čo sa rozhodne v tejto veci pri tomto prípade, bude platné päť rokov. Doteraz ten zákon to nemal, neriešil, teraz to tam bude mať, čo sa chystá? Chystá sa jadrová elektráreň. Možno je to dobré, ja to neviem teraz v tejto chvíli posúdiť, ale, preboha, nemáme ľudia, poslanci právo o tom niečo vedieť? Nemáme právo o tom diskutovať? Za čo nás máte?! Článok 39 spoločnej správy, ja neviem, kto je blb v tom výbore, pán Mego, vy ste v tom výbore, čítali ste tú spoločnú správu? Tak sa tvárite jak, nudím vás, čo? Leziem vám na nervy, otravujem vás, čo? Otrava som hrozná, čo? Už to dávno mohlo byť vybavené, čo? Prepáčte, ospravedlňujem sa. Hlboko sa vám ospravedlňujem, že si dovolím namietať, že ideme schvaľovať jadrovú elektráreň a pýtam sa aspoň dačo k tomu, nie? Či nič? Nič, čo? Sranda. Tridsaťdeväť hovorí, že všetko to, čo sa v tomto kontexte schváli pri tom jadrovom zariadení a stavieb, tak ja len dúfam, že to je atómka, môže byť aj odpaľovacia rampa, ja neviem teda, že či, ale dúfam, že nestaviame tu odpaľovacie silá niekde, ale že tu hovoríme o atómke, a ta... nový článok 39, viete, pán Mego, nie, máte to prečítané, viete presne, o čom hovorím, nie? To zacitujete. Viete, o čom hovorí ten článok 39? Hovorí o tom, že všetko to, čo teraz schválime v tom znení, ktoré schválime za hodi... schválite za hodinu, bude platiť do 2027. To znamená ergo aj po prijatí toho, ak sa možno prijme, neprijme, nevieme, či sa prijme nová tá dvestojednotka, ten nový stavebný zákon, nevieme, ale už teraz vieme, už teraz to máte v tých ustanoveniach, že toto všetko, čo teraz sa pri tej jadrovej elektrárni nastaví, toho sa už nikto ani nemôže dotknúť, lebo to všetko bude zabetónované. Nemáte pocit, že by to stálo za nejakú debatu, že porozprávať sa o tom? Nechcem byť nejaký patetický, pán minister, ale poviem to, hej? Takto sa na Slovensku schvaľuje atómka. 15.30 h sa to poslanci dozvedeli, 17.00 h za to zahlasujú. Alebo sa dozvieme, že ste vedeli, dáte Glückovi, pošlete esemesku a ten povie, že on vedel, že je atómka, atómka je super a bude a pri Terchovej. Ja neviem, viete, že čo máte prichystané, hej, že, ale, ale my nevieme, ja neviem, ja som sa to fakt z tej spoločnej správy dozvedel, že niečo sa ide diať. Čo s tým? To je úcta k ľuďom, občanom? Ku mne nemusíte, ja si vôbec, nie, prosím vás, hore-dole. Ale k ľuďom, občanom, že majú právo teda vedieť, že sa ide upravovať proces schvaľovania vydávania rozhodnutí v tomto časopriestore divnom jadrových elektrární? Neni fér im to povedať, že ideme to meniť? A zásadným spôsobom. Novými ustanoveniami, predlžujú sa dĺžky, upravuje sa to dosť zásadným spôsobom. Pozrite sa, pre mňa za mňa tak si tu žijeme, takto to ľudí zaujíma, mirnix-dirnix, keď sa mňa bude niekto pýtať, že prečo je pri Terchovej atómka alebo prečo je ja neviem kde atómka, tak ja poviem, viete čo? Ja som tam, vtedy to ešte hádam bude na internete, ak to nezmažete, hej? Ja som vtedy na to upozorňoval, hovoril som o tom, nikto nič, čo ja som mohol viacej urobiť, čo som sa tu mal upáliť? Viete, akože ja naozaj využívam tie možnosti, čo mám. Vidím, že tu pána spravodajcu otravujem, hej, ten už tu má všetko prichystané, šnúru hlasovaciu má nachystanú, proste atómka musí byť. Dneska o piatej si to schválite a niekde majú plné, plné chladničky šampanského, že proste je to dohodnuté, je to vybavené. Skoro si to nikto nevšimol, že keby sme toho Hlinu zdržali, tak si to vôbec nikto nevšimne. Ondreja Dostála, keby nebol zavŕtal do toho, tak si to vôbec nikto, tak to bolo prichystané. Super to bolo prichystané a trošku sa to zvejklo. Nech sa páči, nech sa páči. Zahlasujte si za to, ja som cítil povinnosť na to upozorniť. Ďakujem pekne.